گؤی اۆزو دامار-دامار،
گؤیدن یئره نور دامار.
ها باخدیم گؤی اۆزونه،
نورو گؤره بیلمهدیم.
«گؤزلریمین ایشیغی بلکه آزالمیش»، - دئدیم،
خالق حیکمتی هئچ زامان یانلیش اولامماز دئیه
بیر داها باخدیم گؤیه.
گؤردوم، وؽزیلتیلارلا اوچان بیر آناش آری
قوندو گۆل لچگینه.
دۆشوندوم: «بو آرینین مرامی نه، قصدی نه؟»
قؽزیل گۆل دیله گلدی
(یا منه ائله گلدی):
«گؤیدن ائنن او نورو گؤره بیلمکچون سنه
اۆچونجو گؤز گرکدیر،
گؤیدن ائنن نور سئلی یئرده چیچک-چیچکدیر،
گؤزللیکلر اؤنونده بو آن حئیرتدهیم من.
چؽخماق دا مۆمکون دئییل، گؤردویوم گؤزللیگین
سیرلی جاذیبهسیندن.
گؤزللیگه حئیرتیم باشقا گؤز وئردی منه،
گؤرمهدیگیم نورو دا او گؤز گؤستردی منه،
آنلادیم، اۆچونجو گؤز منیم کؤنول گؤزومدور.
او گؤز ایله باخاندا گئجه ده گۆندوزومدور،
او گؤز ایله باخاندا من یالنیز اۆزو دئییل،
هم ده اؤزو گؤرورم.
بیره باخیب او بیرین آرخاسیندا گیزلنن
اونو، یۆزو گؤرورم.
او گؤز ایله باخاندا داشدا دا، تورپاقدا دا،
اوتدا دا، یارپاقدا دا،
دۆزنده ده، داغدا دا،
قارادا دا، آغدا دا
من اؤزهیی گؤرورم.
بو گۆنه باخماق ایله گلهجگی گؤرورم.
او گؤز ایله باخاندا، بیر گیزلی سیرّ گؤرورم.
هله میصراعلانمامیش نغمه، شئعر گؤرورم.
بیر نغمهدیر، شئعردیر بو دۆنیا باشدان-باشا
کؤنول گؤزویله باخسان.
کؤنول گؤزون یوخدوسا، بو حیکمتدن اوزاقسان.
azb_Arab pes_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab